amanoisuno/poetBack huggingface dataset:
登城樓作 陳翊 
井邑白雲間，嚴城遠帶山。沙墟陰欲暮，郊色淡方閑。孤徑回榕岸，層巒破枳關。寥寥分遠望，暫得一開顏。
宴柏台 陳翊 
華台陳桂席，密榭宴清真。柏葉猶霜氣，桃花似漢津。青尊照深夕，綠綺映芳春。欲憶相逢後，無言嶺海人。
過馬侍中亭 陳翊 
草色照雙扉，軒車到客稀。苔衣香屐跡，花綬少塵飛。薄望憐池淨，開畦愛雨肥。相過忘日昃，坐待白雲歸。
寄邵校書楚萇 陳翊 
愛酒時稱僻，高情自不凡。向人方白眼，違俗有青岩。雲際開三徑，煙中掛一帆。相期同歲晚，閑興與松杉。
龍池春草 陳翊 
青春光鳳苑，細草遍龍池。曲渚交蘋葉，回塘惹柳枝。因風初苒苒，覆岸欲離離。色帶金堤靜，陰連玉樹移。日光浮靃靡，波影動參差。豈比生幽遠，芳馨眾不知。
郊行示友人 陳翊 
水開長鏡引諸巒，春洞花深落翠寒。醉向絲蘿驚自醒，與君清耳聽松湍。
送別蕭二 陳翊 
橘花香覆白蘋洲，江引輕帆入遠遊。千里雲天風雨夕，憶君不敢再登樓。
游仙 劉複 
稅駕倚扶桑，逍遙望九州。二老佐軒轅，移戈戮蚩尤。功成棄之去，乘龍上天遊。天上見玉皇，壽與天地休。俯視昆侖宮，五城十二樓。王母何窈眇，玉質清且柔。揚袂折瓊枝，寄我天東頭。相思千萬歲，大運浩悠悠。安用知吾道，日月不能周。寄音青鳥翼，謝爾碧海流。
寺居清晨 劉複 
高枕對曉月，衣巾清且涼。露華朝未晞，滴瀝含虛光。隔竹聞汲井，開扉見焚香。幽心感衰病，結念依法王。青冥早雲飛，杳靄空鳥翔。此情皆有釋，悠然知所忘。
出東城 劉複 
步出東城門，獨行已彷徨。伊洛泛清流，密林含朝陽。芳景雖可矚，憂懷在中腸。人生幾何時，苒苒隨流光。願得心所親，尊酒坐高堂。一為浮沉隔，會合殊未央。雙戲水中鳧，和鳴自翱翔。我無此羽翼，安可以比方。
經禁城 劉複 
日沒路且長，遊子欲涕零。荒城無人路，秋草飛寒螢。東南古丘墟，莽蒼馳郊坰。黃雲晦斷岸，枯井臨崩亭。昔人竟何之，窮泉獨冥冥。蒼苔沒碑版，朽骨無精靈。俯仰寄世間，忽如流波萍。金石非汝壽，浮生等臊腥。不如學神仙，服食求丹經。
出三城留別幕中三判官 劉複 
翔禽托高柯，倦客念主人。恩義有所知，四海同一身。況皆曠大姿，翰音見良辰。陳規佐武略，高視據要津。常願投素誠，今果得所申。金罍列四座，廣廈無氛塵。留連徂暑中，觀望歷數旬。河山險以固，士卒勇且仁。飭裝去未歸，相追越城闉。愧無青玉案，緘佩永不泯。
送劉秀才南歸 劉複 
鳥啼楊柳垂，此別千萬里。古路入商山，春風生灞水。停車落日在，罷酒離人起。蓬戶寄龍沙，送歸情詎已。
送王倫 劉複 
春江日未曛，楚客酣送君。翩翩孤黃鶴，萬里滄洲雲。四方各有志，豈得常顧群。山連巴湘遠，水與荊吳分。清光日修阻，尺素安可論。相思寄夢寐，瑤草空氛氳。
長相思 劉複 
長相思，在桂林，蒼梧山遠瀟湘深。秋堂零淚倚金瑟，甯知一水不可渡，況複萬山修且阻。彩絲織綺文雙鴛，
長歌行 劉複 
淮南木落秋雲飛，楚宮商歌今正悲。青春白日不與我，三山海底無見期，百齡世間莫虛棄。君不見金城帝業漢家有，東制諸侯欲長久。奸雄竊命風塵昏，函谷重關不能守。龍蛇出沒經兩朝，
春遊曲 劉複 
春風戲狹斜，相見莫愁家。細酌蒲桃酒，嬌歌玉樹花。裁衫催白紵，迎客走朱車。不覺重城暮，爭棲柳上鴉。
雜曲 劉複 
寶劍飾文犀，當風似切泥。逢君感意氣，貰酒杜陵西。趙女顏雖少，宛駒齒正齊。嬌多不肯別，更待夜烏啼。
春雨 劉複 
細雨度深閨，鶯愁欲懶啼。如煙飛漠漠，似露濕淒淒。草色行看靡，花枝暮欲低。曉聽鐘鼓動，早送錦障泥。
夕次襄邑 劉複 
何處成吾道，經年遠路中。客心猶向北，河水自歸東。古戍飄殘角，疏林振夕風。輕舟難載月，那與故人同。
夏日 劉複 
映日紗窗深且閑，含桃紅日石榴殷。銀瓶綆轉桐花井，明朝戲去誰相伴，年少相逢狹路間。
送黃曄明府岳州湘陰赴任 劉複 
擬占名場第一科，龍門十上困風波。三年護塞從戎遠，遙知布惠蘇民後，應向祠堂吊汨羅。
禪門寺暮鐘 劉複 
簨簴高懸于闐鐘，黃昏發地殷龍宮。遊人憶到嵩山夜，疊閣連樓滿太空。
同張深秀才游華嚴寺 冷朝陽 
同遊雲外寺，渡水入禪關。立掃窗前石，坐看池上山。有僧飛錫到，留客話松間。不是緣名利，好來長伴閑。
中秋與空上人同宿華嚴寺 冷朝陽 
掃榻相逢宿，論詩舊梵宮。磬聲迎鼓盡，月色過山窮。庭簇安禪草，窗飛帶火蟲。一宵何惜別，回首隔秋風。
宿柏岩寺 冷朝陽 
幽寺在岩中，行唯一徑通。客吟孤嶠月，蟬噪數枝風。秋色生苔砌，泉聲入梵宮。吾師修道處，不與世間同。
登靈善寺塔 冷朝陽 
飛閣青霞裏，先秋獨早涼。天花映窗近，月桂拂簷香。華嶽三峰小，黃河一帶長。空聞指歸路，煙處有垂楊。
瀑布泉 冷朝陽 
潺湲半空裏，霖落石房邊。風激珠光碎，山欹練影偏。急流難起浪，迸沫只如煙。自古惟今日，淒涼一片泉。
冬日逢馮法曹話懷 冷朝陽 
分襟二年內，多少事相干。禮樂風全變，塵埃路漸難。秋林新葉落，霜月滿庭寒。雖喜逢知己，他鄉歲又闌。
送唐六赴舉 冷朝陽 
秋色生邊思，送君西入關。草衰空大野，葉落露青山。故國煙霞外，新安道路間。碧霄知己在，香桂月中攀。
送遠上人歸京 冷朝陽 
夏臘歲方深，思歸徹曙吟。未離銷雪院，已有過雲心。寒磬清函谷，孤鐘宿華陰。別京遊舊寺，月色似雙林。
別郎上人 冷朝陽 
過雲尋釋子，話別更依依。靜室開來久，遊人到自稀。觸風香氣盡，隔水磬聲微。獨傍孤松立，塵中多是非。
立春 冷朝陽 
玉律傳佳節，青陽應此辰。土牛呈歲稔，彩燕表年春。臘盡星回次，寒餘月建寅。風光行處好，雲物望中新。流水初銷凍，潛魚欲振鱗。梅花將柳色，偏思越鄉人。
送紅線 冷朝陽 
采菱歌怨木蘭舟，送客魂銷百尺樓。還似洛妃乘霧去，碧天無際水空流。
南至日太史登臺書雲物 于尹躬 
至日行時令，登臺約禮文。官稱伯趙氏，色辨五方雲。晝漏聽初發，陽光望漸分。司天為歲備，持簡出人群。惠愛周微物，生靈荷聖君。長當有嘉瑞，鬱鬱複紛紛。
贈別二首 柳郴 
江浦程千里，離尊淚數行。無論吳與楚，俱是客他鄉。何處最悲辛，長亭臨古津。往來舟楫路，前後別離人。
句 柳郴 
他鄉生白髮，舊國有青山。。
望終南春雪 李子卿 
山勢抱西秦，初年瑞雪頻。色搖鶉野霽，影落鳳城春。輝耀銀峰逼，晶明玉樹親。尚寒由氣勁，不夜為光新。荊岫全疑近，昆丘宛合鄰。餘輝倘可借，回照讀書人。